32005R2037
L 328/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2037/2005 НА КОМИСИЯТА
от 14 декември 2005 година
за изменение на условията за разрешаване употребата на добавка в храните за животни от групата на кокидиостатите
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. за добавките за използване в храненето на животни (1), и по-специално третото изречение от член 13, параграф 3 от него,
като има предвид, че:
(1)
Добавката ласалоцид А натрий (Avatec 15 %) е разрешена за употреба при определени условия, съгласно Директива 70/524/ЕИО на Съвета (2). Понастоящем употребата на тази добавка е разрешена в групата „кокидиостати“ за пуйки с Регламент (ЕО) № 2430/1999 на Комисията (3) и за пилета, отглеждани за носачки и пилета за угояване с Регламент (ЕО) № 1455/2004 на Комисията (4). Въз основа на член 10 от Регламент (ЕО) № 1831/2003 е изпратена нотификация за тази добавка като съществуващ продукт и тя е обект на проверка и са в ход процедурите, предвидени за прилагането на тази разпоредба.
(2)
Съответната фирма е представила ново допълнително досие, с което се иска промяна на настоящия носител.
(3)
Регламент (ЕО) № 1831/2003 предвижда възможността да се правят промени в разрешенията за употреба на добавки при наличие на съответното становище на Европейския орган за безопасност на храните („Органа“) за това, доколко разрешението за употреба продължава да отговаря на условията, предвидени в този регламент.
(4)
Комисията отправи искане към Органа да извърши оценка на съответната информация в подкрепа на заявлението за промяна в условията на разрешителното, упомената в Регламенти (ЕО) № 2430/1999 и (ЕО) № 1455/2004 и да даде становище за евентуалното вредно въздействие и за ефикасността от употребата на ласалоцид А натрий върху нов вид носител. След това искане Органът публикува на 26 август 2005 г. становище за употребата на ласалоцид А натрий в храни за животни.
(5)
Заключението от становището на Органа е, че не се очаква употребата на новата рецептура да бъде допълнителна заплаха или опасение за здравето на хората, животните и за околната среда, и че новата рецептура не влияе отрицателно върху устойчивостта на ласалоцид А натрий.
(6)
С Регламент (ЕИО) № 2377/90 на Съвета от 26 юни 1990 г. (5) за определянето на процедура на Общността за въвеждането на максимални количества на остатъчните вещества от ветеринарни медицински продукти в храните с животински произход бе определено максимално количество на остатъчните вещества (MRL) от този препарат.
(7)
Поради това Регламенти (ЕО) № 2430/1999 и (ЕО) № 1455/2004 следва да бъдат съответно изменени.
(8)
Предвидените по силата на настоящия регламент мерки са съобразени със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В приложение I към Регламент (ЕО) № 2430/1999 текстът, който се отнася за препарата Е 763 ласалоцид А натрий се заменя с този от приложение I към настоящия регламент.
Член 2
Приложението към Регламент (ЕО) № 1455/2004 се заменя с приложение II към настоящия регламент.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 декември 2005 година.